“สุเชษฐ์” แนะ 5 หุ้น “น่าเก็บ” ช่วง SET แกว่งตัวรอ “เฟด-แบงก์ชาติยุโรป”
“สุเชษฐ์” แนะ 5 หุ้น “น่าเก็บ” ช่วง SET แกว่งตัว รอผลประชุม “เฟด-แบงก์ชาติยุโรป” ปลายสัปดาห์
“สุเชษฐ์” แนะ 5 หุ้น “น่าเก็บ” ช่วง SET แกว่งตัว รอผลประชุม “เฟด-แบงก์ชาติยุโรป” ปลายสัปดาห์
31 ม.ค. 2566

นายสุเชษฐ์ สุขแท้ รองกรรมการผู้จัดการ ฝ่ายมีเดียมาร์เก็ตติ้ง บล. เอเอสแอล จำกัด เปิดเผยผ่านรายการ “ข่าวหุ้นเจาะตลาด” ว่า แนวโน้มตลาดหุ้นไทยวันนี้ (31 ม.ค. 66) แกว่งตัวตามทิศทางในตลาดหุ้นในภูมิภาคเอเชียที่ปรับตัวลง โดยแนวรับอยู่ที่ 1,660 – 1,667 จุด ส่วนแนวต้านอยู่ที่ 1,685 – 1,695 จุด โดยประเด็นการประชุมธนาคารกลางหรัฐ หรือ เฟด ในคืนนี้และวันพรุ่งนี้ รวมถึงการประชุมของธนาคารกลางยุโรป หรือ ECB ในช่วงปลายสัปดาห์นี้ ยังมีผลกดดันตลาด เนื่องจากนักลงทุนยังรอความชัดในการประชุมดังกล่าว เห็นได้จากตลาดหุ้นทั้งในฟากฝั่งยุโรป อเมริกา และเอเชีย ปรับตัวรอรับข่าวดังกล่าว
สำหรับหุ้นที่น่าสนใจนั้นคือหุ้นของ ธนาคารกสิกรไทย จำกัด (มหาชน) หรือ KBANK หลังจากราคาหุ้นปรับลงมาก่อนหน้านี้ โดยแนวรับอยู่ที่ 143 – 145 บาท ส่วนแนวต้านอยู่ที่ 148 – 151 บาท โดยนำแนะนำของ บล.เอเอสแอล คือให้ ถือหรือซื้อเล่นรอบ
หุ้นแบงก์อีกตัวที่มีความน่าสนใจนั้นคือหุ้น BBL หรือ ธนาคารกรุงเทพ จำกัด (มหาชน) ซึ่งราคาปรับตัวลงคล้ายหุ้น KBANK โดย BBL มีแนวรับที่สำคัญอยู่ที่ 157- 159 บาท  ส่วนแนวต้านอยู่ที่ 163 – 166 บาท
หุ้น GLOBAL หรือ บริษัท สยามโกลบอลเฮ้าส์ จำกัด (มหาชน) ในช่วงที่ผ่านมาราคาปรับลงมาเรื่อยๆ ซึ่งเป็นลักษณะการอ่อนตัวอย่างต่อเนื่อง แต่เริ่มมีสัญญาณทางเทคนิคสนับสนุน จุดรับที่สำคัญจึงอยู่ที่ราคา 20 – 20.40  บาท โดยมีแนวต้านอยู่ที่ 21 – 21.40 บาท
นอกจากนี้ยังมีหุ้น NER หรือ บริษัท นอร์ทอีส รับเบอร์ จำกัด (มหาชน) ในช่วง 2 วันที่ผ่านมามีแรงเทขายหุ้น NER ราคาจึงอยู่ในลักษณะแกว่งตัว โดยจุดรับที่สำคัญอยู่ที่ราคา 6.30 – 6.50 บาท ส่วนจุดต้านอยู่ที่ 7 บาท
สุดท้ายคือหุ้น M หรือ บริษัท เอ็มเค เรสโตรองต์ กรุ๊ป จำกัด (มหาชน) โดยจุดรับที่สำคัญอยู่ที่ราคา 56 บาท ส่วนจุดต้านอยู่ที่ 60 – 65 บาท
นายสุเชษฐ์ ยังระบุว่า จากการรวบรวมข้อมูล “หุ้นยั่งยืน” ซึ่งแนวโน้มในราคาหุ้นแบบรายวันอยู่ในลักษณะแกว่งตัว แต่ราคาแบบรายสัปดาห์อยู่ในลักษณะปรับตัวขึ้น ซึ่งเป็นสัญญาณการฟื้นตัวของราคาหุ้น โดยกลุ่มที่โดดเด่นคือ หุ้นหมวด “อาหาร” และ “โรงพยาบาล” ส่วนกลุ่มที่อยู่ในลักษณะอ่อนตัวคือกลุ่ม “อสังหาริมทรัพย์” แม้จะเริ่มเห็นหุ้นบางตัวราคาปรับเพิ่มขึ้น โดยหุ้นอสังหาริมทรัพย์ที่น่าจับตามองคือ SIRI และ ORI
นอกจากนี้กลุ่ม “ลิสซิ่ง” หาดูราคาแบบรายวัน และรายสัปดาห์ ยังอยู่ในลักษณะอ่อนตัว ส่วนหุ้นกลุ่ม “โรงแรม” แนวโน้มอยู่ในช่วงที่ราคาปรับขึ้นอย่างชัดเจน